छत्तीसगढ़ में भिलाई से लगभग 15 किलोमीटर दूर गनियारी गांव में 24 अप्रैल, 1956 को जन्मी तीजनबाई अपने माता-पिता की पांच संतानों में सबसे बड़ी थीं। पिता हुनुकलाल परधा और माता सुखवती की माली हालत अच्छी नहीं थी। तीजन जिस जनजाति में पैदा हुई थीं, उसका मूल पेशा शहद उतारना, चिड़ियां पकड़ना, चटाई-झाड़ू आदि बनाना था। उस दौर में, जब सामान्य वर्ग की लड़कियों पर कई तरह की सामाजिक पाबंदियां आयद थीं, तब तीजन की शिक्षा की कौन सोचता? उनके हिस्से भी घर के काम और छोटे-भाई बहनों की देखभाल की जिम्मेदारियां आनी थीं, सो वे आईं। लेकिन तीजन को ऊपर वाले ने नैसर्गिक प्रतिभा से नवाजा था। अपने नाना को वह महाभारत की कहानियां गाते-सुनाते देखतीं, तो उन्हें बहुत अच्छा लगता। धीरे-धीरे ये कहानियां तीजन को कंठस्थ होने लगीं। वह छिप-छिपकर इसे गाने के अभ्यास करतीं। मगर तीजन की मां को उनका गाना बिल्कुल पसंद नहीं था। मां ने जब-जब उन्हें गाते पकड़ा, उनके साथ काफी कठोर सुलूक किया। तीजन कहती हैं, ‘मुझे बंद कर दिया जाता और भूखा रखा जाता था। कई बार तो मां मेरे कंठ तक अपनी उंगलियां घुसा देती थी, ताकि मेरा गाना बंद हो जाए। मगर मैं कहां रुकने वाली थी? मुझे पंडवानी के अलावा कुछ और सूझता ही न था।’